Николай Некрасов
Утро

Превод от руски: Петър Велчев, 2008

chitanka.info

Утро[0]

Ти си тъжна, душата ти страда,

зная лесно се ражда скръбта.

И природата даже съвпада

с тази мъчеща нас нищета.

Как унили са жалките ниви,

равнините, полята — ведно̀

с тия гарги, които сънливи,

мокри дремят връз купи сено.

Тези кранти с пияни селяци,

запрепускали в синия здрач.

Тези зли далнини, пущинаци,

това сиво небе… Чак до плач!

Но над столицата ни богата

също облаци мрачни кръжат,

всичко дразни, с желязна лопата

пак чегъртат паважа — до смърт.

Почва ден, почва труд неуморен.

Там от кулата — вест за пожар.

Тук престъпник — край стълба позорен

го очакват палач и стражар.

Проститутка след утринни ласки

у дома се завръща без цел.

Офицери в наемни каляски

тръгват вън от града — на дуел.

И търговци търчат в надпревара,

всеки в своя дюкян ще се свре

и по цял ден ще удря в кантара —

вечерта за да хапне добре.

Чуй, топове![1] То значи вест ранна

за потоп над града ни кръжи.

А тук носят ковчег: орден Анна[2]

първа степен на сукно лежи.

Стадо гъски към ножа пътува;

портиерът с крадец се е сбил;

а в мансардите изстрел се чува —

някой там се е самоубил…

1872–1873

[0] На урбанистичната тема в творчеството на Некрасов специална статия посвещава Валерий Брюсов. В нея между другото четем, че Некрасов „запечатва в своите стихове образа на съвременния му Петербург, рисувайки онези типове и сцени, които е виждал ежедневно, изобразявайки и неговия блясък, и неговия мрак“. И заключава: „След Пушкин — Достоевски и Некрасов са първите у нас поети на града, дръзнали и съумели да превърнат в художествени създания всичко онова, което на предшестващото поколение «романтици» е изглеждало «непоетично». Това значение на Некрасов не бива да бъде забравяно при общата оценка на неговото творчество“. (В. Брюсов. Н. А. Некрасов как поэт города. — Русские ведомости, 25 декабря 1912.) ↑

[1] „Чуй, топове!“ — на Наришкиновия бастион на Петропавловската крепост в Петербург е имало специални оръдия, предупреждаващи за потоп или други бедствия. ↑

[2] Орден Анна — един от най-високите ордени в Руската империя. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.